In nomine Domini, amen. Anno incarnationis ejusdem millesimo ducentesimo octogesimo septimo, mense octobri, ego Sibillons li Caille de Lucenayo, relicta Guillermeti de Grangia, notum facio universis presentes litteras inspecturis, quod ego, pro evidenti utilitate mea, sciens, prudens et spontanea, non coacta nec decepta, vendo, trado, quitto, delibero et concedo pro me et meis imperpetuum, libere et absolute, reverendo in Christo patri Hugoni, Dei gratia Eduensi episcopo, nomine ecclesie sue Eduensis, et suis successoribus, octavam partem quam habeo in furno de Lucenayo, sito inter alas de Lucenayo et castrum dicti loci, precio sexaginta solidorum Turonensium michi solutorum in pecunia numerata de quibus me teneo pro pagato. Quare de dicta octava parte vendita et de omni jure quod habeo in dicto furno me omnino devestio, etc. Actum in presentia Hugonis de Sancto Poncio, clerici notarii Eduensis, Perrini de Sancto Martino et Johannis de Saysere, testium ad hoc vocatorum, anno et mense predictis.